**Ա Մ Փ Ո Փ Ա Թ Ե Ր Թ**

**«ՎԱՐՁԱԿԱԼՈՒԹՅԱՄԲ ԱՆՇԱՐԺ ԳՈՒՅՔ ՏՐԱՄԱԴՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

|  |  |
| --- | --- |
| 1.ՀՀ ֆինանսների նախարարություն | 04.10.2022թ. |
| N 01/8-5/17215-2022 |
| ՀՀ տարածքային կառավարման և ենթակառուցվածքների նախարարության ս.թ. հոկտեմբերի 4-ի № ԳՍ//26273-2022 գրությամբ ներ­կայացված` «Վարձակալությամբ անշարժ գույք տրամադրելու մասին» ՀՀ կառավարության որոշման նախագծով նախատեսվում է ՀՀ ՏԿԵՆ պետական գույքի կառավարման կոմիտեին ամրացված քաղաք Երևան, Կենտրոն համայնք, Հանրապետության փողոց 47 շենք հասցեում գտնվող 843,83 քառ.մետր մակերեսով վարչական շենքն ուղղակի ձևով 10 տարի ժամկետով վարձակալությամբ տրամադրել Քաղաքացիական պայմանագիր կուսակցությանը՝ իր կողմից ներկայացված ծրագրով նախատեսված աշխատանքների իրականացման համար: Այդ կապակցությամբ հայտնում ենք, որ պետական գույքի վարձակալության առաջարկվող տաբերակն արդյո՞ք քննարկվել է հնարավոր այլընտրանքների շարքում և գնահատվել որպես լավագույն, և ինչու՞ օրինակ չեն դիտարկվել ՀՀ օրենսդրությանը համապատասխան՝ վերոնշյալ գույքը աճուրդով կամ մրցույթով ընտրված սուբյեկտին վարձակալությամբ տրամադրման տարբերակները։ | Ընդունվել է ի գիտություն:  Որոշման նախագիծը մշակվել է հիմք ընդունելով ՀՀ կառավարության 2020 թվականի հունիսի 4-ի N 914-Ն որոշման 1-ին կետի 1-ին ենթակետով հաստատված N 1 հավելվածի 1-ին կետի պահանջները, համաձայն որի նշված կարգով կարգավորվում են պետական կառավարման համակարգի մարմինների տիրապետմանը և օգտագործմանը հանձնված գույքի վարձակալության տրամադրման հետ կապված հարաբերությունները, եթե **Հայաստանի Հանրապետության կառավարության որոշմամբ այլ բան նախատեսված չէ**:  Ելնելով վերոգրյալից, ինչպես նաև հաշվի առնելով, որ կուսակցության կողմից ներկայացվել է անշարժ գույքի վերանորոգման 95 մլն. ՀՀ դրամի ներդրումային ծրագիր, միաժամանակ աճուրդով կամ մրցույթով վարձակալության տրամադրելու դեպքում տվյալ տարածքում քաղաքաշինական և պատմական միջավայրի հետ անհամատեղելի գործունեություն ծավալելը բացառելու նպատակով, նաև առաջնորդվելով Երևան քաղաքի Կենտրոնում Կուսակցությանը շենքային պայմաններով ապահովելու անհրաժեշտությունից` Կոմիտեն նպատակահարմար է գտնում Կոմիտեին ամրացված քաղաք Երևան, Կենտրոն համայնք, Հանրապետության փողոց 47 շենք հասցեում գտնվող 843,83 քառ.մետր մակերեսով վարչական շենքը ուղղակի ձևով վարձակալության տրամադրել «Քաղաքացիական պայմանագիր» կուսակցությանը` իր կողմից ներկայացված ծրագրով նախատեսված աշխատանքների իրականացման համար: |
| 2. ՀՀ կադաստրի կոմիտե | 04.10.2022թ. |
| N ՍԹ/10901-2022 |
| Ի պատասխան ՀՀ տարածքային կառավարման և ենթակառուցվածքների նախարարության 2022 թվականի հոկտեմբերի 4-ի N ԳՍ//26273-2022 գրության՝ հայտնում ենք, որ «Վարձակալությամբ անշարժ գույք տրամադրելու մասին» ՀՀ կառավարության որոշման նախագծի վերաբերյալ դիտողություններ և առաջարկություններ չունենք: | Ընդունվել է ի գիտություն |
| 3. Վարչապետի աշխատակազմի իրավաբանական վարչության եզրակացություն | 11.10.2022թ. |
|  |
| Նախագծի 1-ին կետով նախատեսվում է Պետական գույքի կառավարման կոմիտեին ամրացված անշարժ գույքը ուղղակի ձևով վարձակալությամբ տրամադրել: Սակայն հարկ է նկատի ունենալ, որ ՀՀ կառավարության 2020 թվականի հունիսի 4-ի N 914-Ն որոշմամբ հաստատված 1-ին հավելվածի 3-րդ կետում նշված են այն հիմքերը, որոնց դեպքում պետական մարմնին ամրացված գույքը կարող է տրամադրվել *ուղղակի ձևով* վարձակալության: Մինչդեռ նախագծի նախաբանում հստակեցման կարիք ունի, թե վկայակոչված հիմքերից որն է տվյալ դեպքում կիրառելի: Ինչ վերաբերում է նախագծի նախաբանում վերոնշյալ հավելվածի 1-ին կետին արված հղմանը, ապա գտնում ենք՝ այն չի կարող սույն որոշման ընդունման իրավական հիմք հանդիսանալ՝ հաշվի առնելով նաև նախագծի անհատական բնույթ ունենալու հանգամանքը: | Ընդունվել է ի գիտություն:  Հաշվի առնելով, որ Որոշման նախագիծը մշակվել է հիմք ընդունելով ՀՀ կառավարության 2020 թվականի հունիսի 4-ի N 914-Ն որոշման 1-ին կետի 1-ին ենթակետով հաստատված N 1 հավելվածի 1-ին կետի պահանջները, համաձայն որի նշված կարգով կարգավորվում են պետական կառավարման համակարգի մարմինների տիրապետմանը և օգտագործմանը հանձնված գույքի վարձակալության տրամադրման հետ կապված հարաբերությունները, եթե **Հայաստանի Հանրապետության կառավարության որոշմամբ այլ բան նախատեսված չէ,** նշվածի հիմքով Նախագծի նախաբանում հղում է կատարվել Որոշման 1-ին կետի 1-ին ենթակետով հաստատված N 1 հավելվածի 1-ին կետին, այլ ոչ թե Որոշմամբ հաստատված թիվ 1 հավելվածի 3-րդ կետին:  Միաժամանակ հարկ ենք համարում նկատել, որ Որոշման նախագծի նախաբանում հղումները կատարվել են առաջնորդվելով «Նորմատիվ իրավական ակտերի մասին» ՀՀ օրենքի 2-րդ հոդվածի 1-ին մասի 5-րդ կետով, ինչպես նաև 17-րդ հոդվածով սահմանված պահանջներով։ |